Цу шерашка газета редакцен болхлоша хадданза къахьийгад, вай къаман вахара белгалонех, керда эттача юкъара – политически хьала башхалонех, юкъеювлача эргалонех дар бахархошта довзийташ. Ший хана бокъонца, мехках баьнначара цIа а баьхка гIалгIай керда вахар дIадоладарах, цига нийслуча кхоачамбоацарех, баьннача аьттонех, цу ханарча НГI АССР, СССР регионашка долча, доазонал арахьарча кердадарех, яздора газета оагIош тIа. Хадданза терко йора хьаьнала къахьегаш боахкарий: ахархой, хьайбаш леладерий, заводашка, фабрикашка, мехкдаьтта хьадоаккхача а из чаккхдоаккхача а къахьегача болхлой. Цул совгIа, ГIалгIай Республика вIашагIйоллара дош дувца даьккхача денз, тахханалца вай мехка мел дола кердадараш довзийташ, из йозон кепе дIачIоагIдеш хьадоагIа «Сердало». Цхьаккха а лоархIаме дола, къаман а мехка а боараме дола дош хьоаха ца деш дитац. Цудухьа белгалде лов, сона хетачох лакхе ма аллара газета ши оагIув гIалгIай меттала а яьккха (цкъарчоа), дIахо болх дIабихьача дика хургдар.